title: 2012/825/ЕС: Решение на Комисията от 20 декември 2011 година за прекратяване на антисубсидийната процедура относно вноса на биоетанол с произход от Съединените американски щати и за прекратяване на регистрацията на този внос, наложена с Регламент (ЕС) № 771/2012

text:
               21.12.2012

               BG

               Официален вестник на Европейския съюз

               L 352/70

         РЕШЕНИЕ НА КОМИСИЯТА
   от 20 декември 2011 година
   за прекратяване на антисубсидийната процедура относно вноса на биоетанол с произход от Съединените американски щати и за прекратяване на регистрацията на този внос, наложена с Регламент (ЕС) № 771/2012
   (2012/825/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (1) („основния регламент“), и по-специално член 14 и 15 от него,
   След консултация с консултативния комитет,
   като има предвид, че:
   1.   ПРОЦЕДУРА

   1.1.   ОТКРИВАНЕ

               (1)

               На 25 ноември 2011 г. с известие, публикувано в Официален вестник на Европейския съюз
                   (2), Европейската комисия („Комисията“) обяви откриването на антисубсидийна процедура („антисубсидийната процедура“ или „процедурата“) относно вноса в Съюза на биоетанол с произход от Съединените американски щати („САЩ“ или „засегнатата държава“).

               (2)

               В същия ден с известие, публикувано в Официален вестник на Европейския съюз
                   (3), Комисията обяви откриването на антидъмпингова процедура относно вноса в Съюза на биоетанол с произход от САЩ и започна отделно разследване („антидъмпинговата процедура“).

               (3)

               Антисубсидийната процедура бе открита вследствие на жалба, подадена на 12 октомври 2011 г. от Европейската асоциация на производителите на възобновяем етанол (ePURE) („жалбоподателя“) от името на производители, които съставляват над 25 % от общото производство на Съюза на биоетанол. Жалбата съдържаше prima facie доказателства за субсидиране на посочения продукт и за съществена вреда, произтичаща от субсидирането, които бяха сметнати за достатъчно основание за започването на разследване.

               (4)

               Преди откриването на антисубсидийната процедура и в съответствие с член 10, параграф 7 от основния регламент Комисията уведоми органите в САЩ, че е получила надлежно документирана жалба, в която се твърди, че субсидираният внос на биоетанол с произход от САЩ причинява съществена вреда на промишлеността на Съюза. Органите в САЩ бяха поканени за консултации с цел да се изяснят обстоятелствата относно съдържанието на жалбата и да се постигне взаимноприемливо решение. Органите в САЩ приеха поканата и на 17 ноември 2011 г. бяха проведени консултации. По време на консултациите не бе намерено взаимноприемливо решение.

         1.2.   СТРАНИ, ЗАСЕГНАТИ ОТ ПРОЦЕДУРАТА

               (5)

               През август 2012 г. пред заинтересованите страни бе представен информационен документ, съдържащ съществените факти и съображения, въз основа на които е взето решение да не се налагат временни изравнителни мерки („информационният документ“). Някои заинтересовани страни представиха писмени изявления, изразяващи техните становища относно тези констатации. На страните, които пожелаха да бъдат изслушани, беше предоставена такава възможност. Комисията продължи да издирва информация, която смяташе за необходима за изготвянето на своите окончателни констатации. Устните и писмените коментари, представени от заинтересованите страни, бяха разгледани и взети под внимание в случаите, в които това бе целесъобразно.

               (6)

               Всички заинтересовани страни бяха информирани за съществените факти и съображения, на които се основаваше намерението да се препоръча прекратяване както на антисубсидийното разследване относно вноса на биоетанол с произход от САЩ, така и на регистрацията на този внос (4). На страните бе даден срок, в който могат да направят бележки след това окончателно разгласяване.

               (7)

               С оглед на потенциално големия брой износители/производители в САЩ в известието за откриване на процедурата беше предвидено да се изготви извадка в съответствие с член 27 от основния регламент.

               (8)

               За да може Комисията да реши дали е необходимо изготвянето на извадка и — ако е необходимо — да направи съответния подбор, износителите/ производителите в САЩ бяха приканени да заявят своя интерес пред Комисията в 15-дневен срок от датата на започване на разследването и да ѝ предоставят, в съответствие с посоченото в известието за откриване на процедурата, основна информация за своята дейност, свързана с биоетанол, за периода от 1 октомври 2010 г. до 30 септември 2011 г. („разследвания период“ или „РП“).

               (9)

               За изготвянето на извадката бе направено допитване и до съответните органи в САЩ.

               (10)

               Над 60 дружества заявиха своя интерес и предоставиха исканата информация в определения 15-дневен срок.

               (11)

               В съответствие с член 27 от основния регламент Комисията подбра извадка въз основа на най-големия представителен обем на износа на биоетанол за Съюза, разследването на който би могло да се осъществи по приемлив начин в рамките на наличното време. Подбраната извадка се състоеше от петима производители на биоетанол и един търговец.

               (12)

               Разследването показа също, че макар износителите да са посочили износ за Съюза в получения от тях въпросник за изготвяне на извадката, никой от включените в извадката производители не е изнасял биоетанол направо за пазара на Съюза, а го е продавал на несвързани смесващи предприятия/търговци в САЩ, които впоследствие са го смесвали с бензин и са го препродавали. За да определят износа си за Съюза, производителите са се позовавали предимно на данни, получени от несвързаните смесващи предприятия/търговци, които са техни клиенти.

               (13)

               В тази връзка следва да се отбележи, че според предоставената от органите в САЩ информация всичкият биоетанол, продаван в САЩ и изнасян от САЩ, се е ползвал от основната схема за субсидиране, особено ако е бил в смеси с бензин. Следователно смесването и продажбата на акцизната смес са основанието за субсидирането на биоетанол в САЩ. В настоящия случай бе констатирано, че установената в САЩ основна субсидия е била искана от и предоставяна на предприятията, извършващи смесването. Подбраните в извадката дружества са предимно производители на биоетанол, които в много по-малка степен извършват смесване на биоетанол, а получателите на основната субсидия въз основа на съдържанието на биоетанол в произвежданите от тях смеси са били най-вече търговците/извършващите смесването предприятия, които освен това са изнасяли продуктите си за Съюза. Вследствие на това извадката, включваща основно производители на биоетанол, които не са изнасяли директно за Съюза и които всъщност не са добавяли биоетанол в горивни смеси, не е достатъчно надеждна, за да се определи нивото на субсидиране в настоящия случай.

         1.2.1.   Извадка от производители от Съюза

               (14)

               С оглед на потенциално големия брой производители от Съюза в известието за откриване на процедурата беше предвидено да се изготви извадка в съответствие с член 27 от основния регламент.

               (15)

               В известието за откриване на процедурата Комисията обяви, че е извършила временен подбор на извадка от производители от Съюза. Тази извадка се състоеше от пет дружества и групи измежду 19-те производители от Съюза, известни преди започването на разследването. Подборът на извадката бе направен въз основа на обема на производството на биоетанол през разследвания период и местоположението на известните производители. Извадката представляваше 48 % от общия изчислен обем на производството на Съюза през РП.

               (16)

               По време на разследването обаче стана ясно, че включените в извадката групи се състоят от голям брой дружества или единични структури, които произвеждат сходния продукт. В случая това би означавало да се разследват тринадесет дружества. Предвид наличното време за разследването обаче не бе възможно да се разследват всички те. Взето бе решение да се проучат повторно данните, които са били на разположение за първоначалната извадка. Изводът от това проучване беше, че извадката следва да се основава на най-големите отделни произвеждащи структури, а не на групи производители, като се предвиди и определена географска разпръснатост на включените в извадката производители.

               (17)

               Така бе подбрана окончателна извадка от шестима отделни производители въз основа на представителността по отношение на производството и обема продажби на биоетанол през РП и географското местоположение на производителя. Тези производители съставляват 36 % от общия изчислен обем на производството на Съюза и 44 % от общото производство, отчетено от дружествата, представили данни за подбора на извадката. Бе прието, че тази извадка е представителна за промишлеността на Съюза.

               (18)

               На заинтересованите страни бе предоставена възможност да представят своите коментари относно целесъобразността на така подбраната извадка.

               (19)

               Някои от страните заявиха, че извадката е по-непредставителна от първоначално подбраната, в която бяха включени групи от дружества. Според тях състоянието на промишлеността на Съюза би могло да се анализира обективно единствено ако в извадката се включат всички дружества — част от групи. По-специално те изтъкнаха, че разходите и приходите биха могли да са разпределени на някои дружества от група, които не са посетени, и по тази причина могат да останат извън анализа на вредата.

               (20)

               В това отношение следва да се отбележи, че Комисията надлежно е разгледала и проучила данните, предоставени от всички невключени в извадката дружества и по-специално дружествата, принадлежащи към групи, за да отразява анализът на вредата пълно и точно всички разходи и приходи, свързани с осъществяваното от подбраните дружества производство и продажби. Освен това шестте окончателно подбрани дружества производители съставляват 36 % от общия изчислен обем на производството на Съюза, поради което извадката бе приета за представителна за целите на член 27 от основния регламент.

               (21)

               Някои заинтересовани страни оспориха включването в извадката на новоучредени производители от Съюза. Те изразиха също твърдението, че дружество със съществени неизползвани мощности през 2011 г., намиращо се в държава членка, която не е въвела Директивата за енергията от възобновяеми източници („RED“), не би следвало да бъде включено в извадката. Страните добавиха, че ако тези дружества в крайна сметка бъдат включени в извадката, Комисията следва да коригира данните им, за да бъдат отразени тези извънредни обстоятелства.

               (22)

               Приема се, че неотдавна започналата или възобновена дейност от страна на дружествата не е пречка за включването им в извадката. Това включване не противоречи на критериите за подбор на извадка, установени в член 27 от основния регламент. Що се отнася до корекцията на данните им, страните не са представили конкретен проблем или доказателства в подкрепа на твърдението си, нито определящ принцип за начина на извършване на исканата корекция. Освен това при разследването не са установени разходи, например ускорени амортизации, въз основа на които следва да се направи корекция на евентуално изкривяване поради началния етап на дейността. Ето защо това твърдение се отхвърля.

               (23)

               Някои заинтересовани страни оспориха също изключването от извадката на едно дружество, което преди това е било включено в подбора и се намира в държава членка с високо потребление и производство на биоетанол. Тяхното твърдение бе, че това дружество е с особено добри показатели и това е причината за изключването му от извадката. Те представиха довода, че подборът на извадката е изкривен с цел констатиране на вреда. Според тези страни Комисията е трябвало да разпрати т.нар. „свръхкратки въпросници“ на всички производители, за да събере относимите данни с цел подбор на извадка. В това отношение следва да се отбележи, че въпросното дружество е уведомило Комисията, че вече не може да бъде включено в извадката. Що се отнася до разпращането на свръхкратки въпросници, следва да се отбележи, че преди подбора на извадката Комисията е поискала информация от всички производители от Съюза, за които е известно, че са засегнати, за да събере относимите данни с цел подбор на извадка. По тези причини горните твърдения бяха отхвърлени.

               (24)

               Накрая беше заявено, че в извадката е трябвало да бъдат включени дружества, произвеждащи биоетанол от захарно цвекло, тъй като производството от тази суровина може да бъде много по-печелившо, отколкото например производството от пшеница. Макар че това твърдение не бе обосновано, наличната информация сочи, че произведеният от захарно цвекло биоетанол съставлява само малка част от общото производство на Съюза, а именно около 12 % през 2011 г., както и че две от включените в извадката дружества частично използват захарно цвекло като суровина за производство на биоетанол. Ето защо това твърдение бе отхвърлено.

         1.2.2.   Изготвяне на извадка от несвързани вносители

               (25)

               С оглед на потенциално големия брой вносители, засегнати от процедурата, в известието за откриване на процедурата беше предвидено да се изготви извадка от вносители в съответствие с член 27 от основния регламент.

               (26)

               Само трима вносители предоставиха исканата информация и се съгласиха да бъдат включени в извадката в срока, определен в известието за откриване на процедурата. С оглед на ограничения брой съдействащи вносители изготвянето на извадка не бе сметнато за необходимо.

         1.2.3.   Отговори на въпросниците и проверки

               (27)

               Комисията изпрати въпросници на всички страни, за които е известно, че са засегнати. Въпросници бяха изпратени до органите в САЩ, до включените в извадката износители/производители от САЩ, до включените в извадката производители от Съюза, до тримата съдействащи несвързани вносители в Съюза и до всички ползватели, за които е известно, че са засегнати от разследването.

               (28)

               Получени бяха отговори от органите в САЩ, от включените в извадката износители/производители от САЩ, от включените в извадката производители от Съюза, от двама несвързани вносители и четирима ползватели.

               (29)

               Комисията потърси и провери цялата информация, предоставена от заинтересованите страни, която сметна за необходима за определяне на субсидирането, на произтичащата от него вреда и на интереса на Съюза.

               (30)

               Проверки на място бяха извършени при следните органи на САЩ:

                  Федерални органи на САЩ

                           —

                           Министерство на земеделието;

                           —

                           Министерство на търговията;

                           —

                           Министерство на енергетиката;

                           —

                           Министерство на финансите;

                           —

                           Международна търговска администрация;

                           —

                           Служба на търговския представител на Съединените щати.

               (31)

               Проверки на място бяха извършени също в обектите на следните дружества:

                              Износители/производители в САЩ

                                       —

                                       CHS Inc, Inver Grove Heights, Минесота;

                                       —

                                       Marquis Energy LLC, Hennepin, Илинойс;

                                       —

                                       Patriot Renewable Fuels LLC, Annawan, Илинойс;

                                       —

                                       Plymouth Energy Company LLC, Merrill, Айова;

                                       —

                                       POET LLC, Sioux Falls, Южна Дакота;

                                       —

                                       Valero Renewable Fuels Company LLC, San Antonio, Тексас;

                              Производители в Съюза

                                       —

                                       Abengoa Energy Netherlands B.V., Rotterdam, Нидерландия;

                                       —

                                       BioWanze, S.A., Wanze, Белгия;

                                       —

                                       Crop Energies Bioethanol GmbH, Mannheim, Германия;

                                       —

                                       Ensus, Yarm, Обединено кралство;

                                       —

                                       Lantmännen Energi / Agroetanol, Norrkoping, Швеция;

                                       —

                                       Tereos BENP, Lillebonne, Франция;

                              Несвързани вносители в Съюза

                                       —

                                       Shell Trading Rotterdam B.V., Rotterdam, Нидерландия;

                                       —

                                       Greenergy Fuels Limited, London, Обединено кралство;

                              Ползватели в Съюза

                                       —

                                       Shell Nederland Verkoopmaatschappij B.V., Rotterdam, Нидерландия.

         1.3.   РАЗСЛЕДВАН ПЕРИОД

               (32)

               Разследването на субсидирането и вредата обхвана периода от 1 октомври 2010 г. до 30 септември 2011 г. Проучването на тенденциите, които са от значение за оценката на вредата, обхвана периода от януари 2008 г. до края на РП („разглеждания период“).

         2.   РАЗГЛЕЖДАН ПРОДУКТ И СХОДЕН ПРОДУКТ

   2.1.   РАЗГЛЕЖДАН ПРОДУКТ

               (33)

               Разглежданият продукт е биоетанол, понякога наричан „етанол гориво“, т.е. етилов алкохол, произвеждан от селскостопански продукти, денатуриран или неденатуриран, с изключение на продуктите със съдържание на вода над 0,3 % (m/m), измерено в съответствие със стандарт EN 15376, както и етилов алкохол, произвеждан от селскостопански продукти, съдържащ се в смеси с бензин със съдържание на етилов алкохол над 10 % (v/v), с произход от САЩ, класиран понастоящем в кодове по КН ex 2207 10 00, ex 2207 20 00, ex 2208 90 99, ex 2710 12 11, ex 2710 12 15, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 51, ex 2710 12 59, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 и ex 3824 90 97.

               (34)

               Биоетанолът може да се произвежда от различни селскостопански суровини, като например захарна тръстика, захарно цвекло, картофи, маниока и царевица. В САЩ се прави разграничение въз основа на различните видове суровини, както е посочено по-долу:

                           а)

                           конвенционално биогориво (произвеждано предимно от царевична суровина и обикновено наричано „царевичен етанол“), което се определя като възобновяемо гориво, което се получава от царевично нишесте, произвеждано от обекти, започнали строителство след датата на приемане (19 декември 2007 г.), и което трябва в бъдеще да постигне 20 % намаление в емисиите на парникови газове („ПГ“) в сравнение с основните емисии на ПГ за целия жизнен цикъл на бензина и дизела;

                           б)

                           подобрено биогориво, което се определя като възобновяемо гориво, различно от добиван от царевично нишесте етанол, което се получава от възобновяема биомаса и емисиите му на ПГ за целия жизнен цикъл, определени от администратора по Закона за енергийната политика (Energy Policy Act, EPA), са поне 50 % по-малко, отколкото основните емисии на ПГ. Това понятие включва „целулозни биогорива“, като биоетанол и „дизел от биомаса“. Списъкът с подобрени биогорива включва списъка с целулозни биогорива, дизел от биомаса и недиференцирани подобрени биогорива.

               (35)

               По-специално целулозното биогориво (5) се определя като възобновяемо гориво, което се добива от всякаква целулоза, хемицелулоза или лигнин, получаван от възобновяема биомаса, и чиито емисии на ПГ за целия жизнен цикъл, определени от администратора по EPA, са поне 60 % по-малко, отколкото основните емисии на ПГ за целия жизнен цикъл. Целулозните биогорива включват биоетанол. Федералното правителство на САЩ оказва значителна подкрепа на изследвания и пилотни проекти за производство на подобрени биогорива и по-специално целулозен биоетанол, особено такъв, който се извлича от селскостопански и горскостопански отпадъци. Според длъжностни лица в САЩ и публично достъпните данни (6) производството на този вид биодизел ще достигне приблизително четири милиарда литра през 2014 г. и над 50 милиарда литра до 2021 г. Производството на целулозен биоетанол е било незначително през РП.

               (36)

               По време на разследвания период до момента основната суровина, използвана в САЩ, е била царевицата, а в Съюза — пшеницата.

               (37)

               При разследването беше установено, че биоетанолът в общия случай се продава чист на извършващи смесването предприятия/търговци, които го смесват (7) най-вече с бензин за производство на смеси с високо съдържание на биоетанол, които се изнасят или продават на вътрешния пазар за по-нататъшно смесване и потребление. Смесването не е много сложно действие и може да се извършва чрез влагане на продуктите в специални резервоари, като се добавят желаните проценти биоетанол и бензин.

               (38)

               За разпознаване на различните използвани по света видове биоетанол и биоетанолови смеси етаноловите горивни смеси са обозначени с „E“ и номер, който съответства на обемния процент етанолово гориво в сместа. Например E85 означава 85 % безводен етанол и 15 % бензин. Смесите с ниско съдържание на етанол — от E5 до E25 — са известни и като газохол, макар че на международно равнище терминът „газохол“ най-често се използва за сместа E10. До 2011 г. смеси до E10 са използвани в над двадесет държави по света начело със САЩ, където почти всичкият продаван на дребно бензин през 2010 г. е смес с 10 % съдържание на етанол.

               (39)

               Разследването показа, че всички видове биоетанол се смятат за биогорива съгласно актуалната програма по Националния стандарт за възобновяеми горива (National Renewable Fuel Standard, RFS1), установен със Закона за енергийната политика от 2005 г., с който се изменя Законът за чистотата на въздуха (Clean Air Act), като се въвежда първият национален стандарт за възобновяеми горива. Конгресът на САЩ е натоварил Агенцията за опазване на околната среда на САЩ (Environmental Protection Agency, EPA) с отговорността да съгласува изготвянето и изпълнението на тази програма с Министерството на енергетиката на САЩ, Министерството на земеделието на САЩ и заинтересованите страни.

               (40)

               В резултат на следваната в САЩ в продължение на години политика за насърчаване на производството на биоетанол САЩ са се превърнали в най-големия в света производител на биоетанол, чието производство към 2005 г. е съставлявало 57,5 % от производството в света. През 2009 г. EPA обяви, че стандартът за възобновяеми горива ще изисква от повечето рафинерии, вносители и предприятия, произвеждащи безкислородни бензинови смеси, да заменят приблизително 10 % от бензина с възобновяеми горива, като етанол. Целта на това изискване бе през 2009 г. да се произведат най-малко 11 милиарда американски галона възобновяеми горива, най-вече с оглед спазване на целите, заложени в Закона за енергийната независимост и сигурност от 2007 г. (Energy Independence and Security Act, EISA), но също и за износ на други пазари.

               (41)

               Според официални източници на информация, пазарни и публично достъпни данни (8) всички видове биоетанол и биоетанол в смеси, а именно смеси на биоетанол с минерален бензин, които се произвеждат и продават в САЩ и се изнасят, спадат към биоетаноловите горива и са част от пакет законодателни актове относно енергийната ефективност, енергията от възобновяеми източници и алтернативните горива в САЩ.

               (42)

               Установено бе, че въпреки възможните различия по отношение на използваните за производството суровини или производствения процес всички видове биоетанол и биоетанол в смеси, обхванати от настоящото разследване, имат еднакви или много сходни физически, химически и технически характеристики и се използват с една и съща цел. Евентуалните незначителни разлики в разглеждания продукт не променят основното му определение, характеристиките му или възприемането му от различните заинтересовани страни.

               (43)

               Някои заинтересовани страни изтъкнаха, че определението на разглеждания продукт не е ясно, по-специално тъй като не позволява разграничаване на биоетанола, предназначен за гориво, от този с друго предназначение. Според тях по тази причина разследването следва да обхване етанол с всякакви предназначения и от всякакви източници, включително синтетичния етанол, който се конкурира с биоетанола за промишлено ползване.

               (44)

               Друга заинтересована страна излезе с обратното твърдение — че разследването следва да обхване единствено биоетанола, предназначен за гориво, т.е. да се изключи биоетанолът за промишлено ползване.

               (45)

               В тази връзка се обръща внимание, че разглежданият продукт следва да се определя най-вече въз основа на неговите физически, технически и химически характеристики, а не на предназначението или приложението му. Продукт, който има различни приложения, действително може да има едни и същи или сходни основни характеристики независимо от по-нататъшната му употреба, като при някои обстоятелства може да се наложи задълбочаване на анализа за определяне на продукта и обхвата му предвид спецификата на отрасъла и пазара.

               (46)

               В този случай бе ясно, че целта на известието за откриване на процедурата не е била синтетичният етанол да се включи в определението на продукта. Синтетичният етанол е с различни характеристики от тези на биоетанола и не отговаря на изложените по-горе критерии, свързани с определението на разглеждания продукт. В настоящото разследване не участва производител, чиято дейност е насочена към производството на този продукт. Следователно синтетичният етанол не може да бъде включен в определението на разглеждания продукт и е извън обхвата на разследването.

               (47)

               По време на разследването на стопанските субекти в САЩ и в Съюза не бяха повдигнати въпроси относно евентуални проблеми при разграничаването на биоетанол, предназначен за гориво, и този с други приложения, така че не можаха да бъдат разгледани никакви имащи отношение доказателства. Разследването потвърди, че субсидирането в САЩ е предназначено за биоетанол, използван за гориво, а именно този, който присъства в горивна смес, а разследването на производителите от Съюза се съсредоточи върху биоетанол, предназначен за гориво, а не за друга употреба.

         2.2.   СХОДЕН ПРОДУКТ

               (48)

               Установено бе, че физическите, химическите и техническите характеристики на биоетанола, произвеждан от промишлеността на Съюза и продаван на пазара на Съюза, са сходни с тези на биоетанола, изнасян за Съюза от САЩ.

               (49)

               Както е описано в съображение 34 по-горе, биоетанолът може да се произвежда от различни суровини. Разследването обаче не показа използваната суровина да води до разлики в крайния продукт. Установено бе, че разглежданият продукт, произвеждан в САЩ и изнасян за Съюза, е взаимозаменяем с този, който се произвежда и продава в Съюза от производители от Съюза. Освен това няма съществени разлики в употребата и възприятието от страна на стопанските субекти и потребителите на пазара.

               (50)

               Поради това се стигна до заключението, че произвежданият и продаван в Съюза биоетанол и разглежданият продукт следва да се смятат за сходни по смисъла на член 2, буква в) от основния регламент.

         3.   СУБСИДИРАНЕ

   3.1.   ВЪВЕДЕНИЕ

               (51)

               Въз основа на съдържащата се в жалбата информация и отговорите на въпросниците на Комисията бяха разследвани следните федерални схеми, по които се твърди, че са били отпускани субсидии:

                  Федерални схеми

                           а)

                           данъчен кредит за горивни смеси — данъчен кредит за акциза/данъка върху дохода;

                           б)

                           данъчен кредит за данъка върху дохода на малки производители;

                           в)

                           данъчен кредит за данъка върху дохода на производителите на целулозен биоетанол;

                           г)

                           програма за биоенергетика на Министерството на земеделието на САЩ;

                           д)

                           програма за биоенергетика на Министерството на земеделието на САЩ за подобрени биогорива;

                           е)

                           програма на Министерството на земеделието на САЩ за подпомагане на биорафинерии;

                           ж)

                           програма на Министерството на земеделието на САЩ за подпомагане на културите за биомаса;

                           з)

                           програма на Министерството на земеделието на САЩ „Енергия за Америка от селските райони“;

                           и)

                           безвъзмездни помощи от Министерството на енергетиката за проекти за биорафинерии.

               (52)

               Въз основа на съдържащата се в жалбата информация и отговорите на въпросниците на Комисията бяха разследвани също следните щатски схеми, по които се твърди, че са били отпускани субсидии:

                  Щатски схеми

                           а)

                           схема на щата Илинойс за насърчаване на производството на биоетанол;

                                       i)

                                       безвъзмездни помощи на щата Илинойс за производствени съоръжения за биогорива;

                                       ii)

                                       безвъзмездни помощи за инфраструктура за гориво E85;

                           б)

                           Айова

                                       i)

                                       програма на щата Айова за револвиращи кредити за алтернативна енергия;

                                       ii)

                                       безвъзмездни помощи за инфраструктура за биогорива;

                           в)

                           схема на щата Минесота за насърчаване производството на биоетанол;

                                       i)

                                       данъчен кредит на щата Минесота за инвестициите, свързани с целулозен етанол;

                                       ii)

                                       безвъзмездни помощи за инфраструктура за зареждане с гориво E85;

                           г)

                           данъчен кредит на Небраска за производството на етанол;

                           д)

                           схема на Южна Дакота за насърчаване на производството на етанол.

         3.2.   ФЕДЕРАЛНИ СХЕМИ
   3.2.1.   Данъчен кредит за горивни смеси — данъчен кредит за акциза/данъка върху дохода

   а)   Правно основание

               (53)

               Правното основание за данъчния кредит за горивни смеси („данъчен кредит за смеси“) по отношение на биоетанола е дял 26 от Сборника на федералните закони на САЩ — Данъчен кодекс — раздели 6426 и 6427.

         б)   Право на получаване

               (54)

               За да имат право на данъчен кредит за смеси през РП, лицата е трябвало да създадат смес на биоетанол с акцизно гориво (бензин, дизелово гориво или керосин), която впоследствие да се използва за гориво или да се продава за употреба като гориво. За тези лица (извършващи смесването предприятия) кредитът е бил 0,45 USD за галон биоетанол, смесен с акцизно гориво.

               (55)

               Производителите на биоетанол могат да кандидатстват по схемата само ако сами извършват смесването. Производителят трябва да смесва чистия биоетанол например с бензин. Дружествата, които не произвеждат, а купуват чист биоетанол и го влагат в биоетанолова смес, също имат право на данъчен кредит за смеси. За правото на участие в схемата е без значение дали смесеният биоетанол ще се продава на вътрешния пазар или ще се изнася.

         в)   Практическо приложение

               (56)

               Следователно самото смесване е това, което дава право на данъчен кредит за смеси. Размерът на субсидията, отпускана за смесено гориво, зависи от процентното съдържание на биоетанол в него. Субсидията може да бъде поискана под формата на кредит, който се приспада от акцизните или подоходните данъчни задължения, или като пряко парично плащане.

               (57)

               По време на РП данъчният кредит за смеси е искан предимно (над 90 %) като данъчен кредит за акциза от смесващо предприятие в приложение C към Формуляр 720 — „Тримесечна декларация за федерален акцизен данък“. Кредитът се е допускал до размера на данъчното задължение върху горива и е можел да бъде поискан с този формуляр от всеки, който подлежи на данъчно облагане върху бензин, например ако смесването на биоетанол и бензин се извършва в складовия терминал преди облагането на бензина.

               (58)

               Смесващото предприятие е можело да поиска също възстановим данъчен кредит върху дохода или пряко плащане вместо данъчен кредит за акциза, но само за сумата, с която акцизният кредит е надвишавал общото акцизно задължение, т.е. сумата, с която максималната допустима субсидия за сместа е надвишавала кредита, разрешен във Формуляр 720. Следва да се отбележи, че акцизният кредит би могъл да надвиши акцизно задължение, ако например използваният за сместа бензин е бил обложен преди придобиването му от смесващото предприятие. В такива случаи искането е можело да се отправи с Формуляр 8849 — „Искане за възстановяване на акцизни данъци“.

               (59)

               Данъчният кредит за смеси е бил некумулативен, т.е. оставал е непроменен, независимо дали субсидията е поискана като данъчен кредит за акциза, данъчен кредит върху дохода, пряко плащане към данъкоплатеца или съчетание от посочените възможности. Исканията за плащане са се отправяли с Формуляр 8849, с таблица C към Формуляр 720 или — при възстановим данъчен кредит върху дохода — с Формуляр 4136 — „Кредит за федерален данък, заплатен върху гориво“, като съответният документ се е прилагал към декларацията на заявителя за данък върху дохода. Следва да се отбележи обаче, че общият размер на субсидията не е можел да надвишава 0,45 USD на галон биоетанол.

               (60)

               През РП смесващите биоетанол предприятия са имали възможност да ползват и невъзстановим данъчен кредит върху дохода. Този невъзстановим данъчен кредит върху дохода от определено количество гориво, който може да се ползва от смесващо предприятие, се е намалявал с размера на искания данъчен кредит за акциза за това количество гориво. С други думи, смесващото предприятие не е можело да иска едновременно данъчен кредит за акциза и невъзстановим данъчен кредит върху дохода за едно и също количество биоетанол, смесен с бензин. При кандидатстване за невъзстановим данъчен кредит върху дохода производителят е трябвало да декларира, че не е искал данъчен кредит за акциза за същото количество биоетанол.

               (61)

               Данъчният кредит за смеси може да се иска само веднъж за едно и също количество биоетанол, използвано за получаването на смес, т.е. или от производителя, който сам извършва смесването, или от купувач, който прави смесването. И в двата случая смесващото предприятие има право на данъчен кредит от 0,45 USD на галон за броя галони биоетанол, използвани за производството на сместа.

               (62)

               При разследването беше установено, че в повечето случаи лицето, което иска субсидията („заявителят“), е било смесващо предприятие/търговец с акцизни задължения, например нефтохимическо предприятие. Смесването действително зависи от редица фактори, например наличния резервоарен капацитет, както и географското местоположение съответно на наличния биоетанол и бензин. В повечето случаи производителят на биоетанол очевидно не е подавал искане за данъчен кредит за смеси. Всъщност е видно, че в повечето случаи смесването се е извършвало в терминали или терминални клетки. В това отношение в повечето случаи заявителят явно е бил лице с акцизни задължения.

               (63)

               Пазарът на чист биоетанол като продукт за крайна употреба не е бил голям и по тази причина е било икономически целесъобразно произвежданият биоетанол да се влага в смес, от което да произтече правото да се ползва данъчен кредит за смеси. Следва да се отбележи, че данъчният кредит за смеси (кредит, който се приспада от акцизните или подоходните данъчни задължения), приложим за биоетанол, съществува от 1980 г., т.е. повече от 30 години, и е спрял да се прилага в края на декември 2011 г. (след РП).

               (64)

               При разследването беше установено, че две от включените в извадката дружества са искали данъчен кредит за смеси през РП. И за двете дружества обаче получените субсидии са незначителни.

               (65)

               Въпреки това при съпоставката на общото производство на биоетанол в САЩ през РП с общото количество биоетанол, за което е получаван данъчен кредит за смеси, е видно, че всичкият биоетанол, произвеждан в САЩ през РП, се е ползвал със субсидия по тази схема. Това се потвърждава и от статистическите данни, предоставени от съответните органи в САЩ.

               (66)

               Въз основа на това констатациите от разследването недвусмислено сочат, че през РП всичкият биоетанол е бил субсидиран чрез този данъчен кредит за смеси.

         г)   Заключение

               (67)

               Разследването показа, че през РП всичкият произвеждан в САЩ биоетанол се е ползвал с данъчен кредит за смеси. Този данъчен кредит за смеси трябва да се смята за данъчен стимул независимо дали се приспада от данъчни задължения, или се предоставя под формата на парични плащания.

               (68)

               Тази схема се смята за субсидия по смисъла на член 3, параграф 1, буква a), точки i) и ii) от основния регламент, тъй като осигурява финансово участие от правителството на САЩ под формата на преки безвъзмездни помощи (парични плащания) и нереализирани приходи, които обичайно са дължими (данъчни облекчения). Субсидията облагодетелства дружествата, които я получават.

               (69)

               Обхватът на схемата е ограничен до дружествата от биоетаноловата промишленост, т.е. до предприятията, смесващи биоетанол, поради което тя се смята за специфична по смисъла на член 4, параграф 2, първа алинея, буква a) от основния регламент и следователно подлежи на изравняване.

         д)   Изчисляване на размера на субсидията

               (70)

               Данъчният кредит за смеси с биоетанол е бил предоставен въз основа на количествата биоетанол, използвани в определена смес, т.е. 0,45 USD на галон биоетанол в смес с акцизно гориво.

               (71)

               Смята се, че размерът на субсидията е 0,45 USD на галон на национално равнище, тъй като общото производство на биоетанол в САЩ, включително износът на биоетанол за Съюза, в крайна сметка би ползвало данъчен кредит за смеси с биоетанол. По тази причина не е необходимо да се прави разграничение между икономическите оператори, особено с оглед на това, че субсидията рядко се отпуска на производители на биоетанол, а предимно — на оператори, които смесват биоетанола, например с бензин.

         3.2.2.   Данъчен кредит за данъка върху дохода на малки производители

   а)   Правно основание

               (72)

               Правното основание за данъчния кредит за данъка върху дохода на малки производители е дял 26 от Сборника на федералните закони на САЩ — Данъчен кодекс, раздел 40.

         б)   Право на получаване

               (73)

               Тази схема може да се използва единствено от малки производители на биоетанол. Като „малък производител“ се определя всяко лице, чийто производствен капацитет не надвишава 60 милиона галона биоетанол годишно. По време на РП всеки малък производител е можел да поиска невъзстановим данъчен кредит върху дохода от основната дейност в размер 0,10 USD за всеки галон произведен биоетанол. Смесващите предприятия или търговците, които купуват, но не произвеждат биоетанол, нямат право на този кредит. Освен това, за да може заявителят да ползва кредит, производството не трябва да надвишава 15 милиона галона за данъчна година, а произвежданият биоетанол трябва да се използва като гориво, да се продава за употреба като гориво или да се използва за получаване на смес от биоетанол и акцизно гориво, която впоследствие се използва като гориво или се продава за употреба като гориво.

         в)   Практическо приложение

               (74)

               Искането за данъчен кредит за данъка върху дохода на малки производители се подава ежегодно като част от декларацията на заявителя за данък върху дохода. Кредитът за всеки галон биоетанол, произведен от заявителя през съответната данъчна година, до максимално допустимото количество от 15 милиона галона, се приспада от задълженията на заявителя за корпоративен данък върху дохода. Ако данъчното задължение на заявителя е по-малко от размера на искания кредит, остатъкът може да се прехвърли за следващите данъчни години.

               (75)

               Поради критериите за право на получаване само две от включените в извадката дружества са се възползвали от тази схема през РП.

         г)   Заключение

               (76)

               Тази схема се смята за субсидия по смисъла на член 3, параграф 1, буква a), точка ii) от основния регламент, тъй като осигурява финансово участие от правителството на САЩ под формата на нереализирани приходи, които обичайно са дължими. Субсидията облагодетелства дружествата, които я получават.

               (77)

               Обхватът на схемата е ограничен до дружествата, произвеждащи биоетанол, поради което тя се смята за специфична по смисъла на член 4, параграф 2, първа алинея, буква a) от основния регламент и следователно подлежи на изравняване.

               (78)

               Предоставените от органите в САЩ статистически данни като цяло сочат много ограничено ползване на данъчния кредит върху дохода на малки производители, за разлика от заявките за данъчен кредит за смеси. Съпоставката на общия заявен размер по тази схема спрямо общото производство на биоетанол показва незначително цялостно субсидиране през РП.

         3.2.3.   Данъчен кредит върху дохода на производители на целулозен биоетанол

   а)   Правно основание

               (79)

               Правното основание за данъчния кредит върху дохода на производители на целулозен биоетанол е дял 26 от Сборника на федералните закони на САЩ — Данъчен кодекс, раздел 40.

         б)   Право на получаване

               (80)

               В тази схема могат да участват единствено производителите на целулозен биоетанол.

         в)   Практическо приложение

               (81)

               Искането за данъчен кредит върху дохода се подава ежегодно като част от декларацията на заявителя за данък върху дохода.

               (82)

               Преди 1 януари 2012 г. предлаганият кредит е бил 0,46 USD на галон произведен целулозен биоетанол. От 1 януари 2012 г. кредитът е увеличен на 1,01 USD на галон.

         г)   Заключение

               (83)

               Тази схема се смята за субсидия по смисъла на член 3, параграф 1, буква a), точка ii) от основния регламент, тъй като осигурява финансово участие от правителството на САЩ под формата на нереализирани приходи, които обичайно са дължими. Субсидията облагодетелства дружествата, които я получават.

               (84)

               Обхватът на схемата е ограничен до дружествата, произвеждащи биоетанол, поради което тя се смята за специфична по смисъла на член 4, параграф 2, първа алинея, буква a) от основния регламент и следователно подлежи на изравняване.

               (85)

               През РП не са били подадени искания за данъчен кредит върху дохода на производители на целулозен биоетанол, което съвпада с липсата на търговско производство на целулозен биоетанол до края на РП. При тези обстоятелства не беше изчислена никаква субсидия.

         3.2.4.   Програма за биоенергетика на Министерството на земеделието на САЩ

   а)   Правно основание

               (86)

               Програмата за биоенергетика на Министерството на земеделието на САЩ („USDA“) първоначално е одобрена и финансирана от Корпорацията за стокови кредити (Commodity Credit Corporation, CCC) на USDA съгласно общите правомощия, предоставени ѝ в раздел 5 от Закона за CCC (CCC Charter Act).

               (87)

               Схемата се е прилагала от 1 декември 2000 г. до юни 2006 г. и е била управлявана от Агенцията за селскостопански услуги (Farm Service Agency, FSA) към USDA.

         б)   Право на получаване

               (88)

               По време на действието на програмата всички търговски производители от областта на биоенергетиката са имали право на участие в нея. Производителите е трябвало да предоставят доказателства за производството, както и за закупуването и използването на селскостопански култури за това производство. По-специално производителите на биоетанол е трябвало да произвеждат и продават биоетанол с търговска цел.

               (89)

               За да има право да кандидатства, даден производител е трябвало да отговаря на определени условия по отношение на воденето на регистър и да осигури нужната информация, както и да предостави разрешение на ССС да извършва проверка на тази информация. В съответните наредби подробно се уреждат процедурите за кандидатстване по програмата, заявленията за плащания и процедурите за отчитане, които които заявителите е трябвало да спазват, за да изпълнят условията за предоставяне на плащания.

         в)   Практическо приложение

               (90)

               Всяка финансова година производителите на биоетанол са имали възможност да се запишат за участие в схемата, като подадат съответните формуляри. След приключване на записването производителите на биоетанол са подавали тримесечни заявления за плащане. Производителите на биоетанол е трябвало да предоставят документи за нетното количество закупени култури, които отговарят на условията, и за нетната продукция биоетанол по време на съответните периоди.

               (91)

               Производителите на биоетанол са получавали плащания по схемата, изчислени въз основа на тяхната основна продукция на биоетанол, комбинирана с увеличението в количеството на продукцията по време на съответния период от предходната финансова година. За финансовата 2006 година дружествата са получили помощи само за увеличената продукция на биоетанол.

               (92)

               Тъй като схемата е приключила през юни 2006 г., нито едно от включените в извадката дружества не е получило помощи по тази схема по време на разследвания период.

               (93)

               Изглежда, е имало неяснота дали тази схема е била възобновена за финансовата 2009 година (октомври 2008 г. — септември 2009 г.). Разследването обаче потвърди, че не е така. Описаната по-горе схема е прекратена през 2006 г.

         г)   Заключение

               (94)

               Установено бе, че схемата е била прекратена през юни 2006 г. и през РП не са предоставяни субсидии.

         3.2.5.   Програма за биоенергетика на Министерството на земеделието на САЩ за подобрени биогорива

               (95)

               По пограмата за биоенергетика за подобрени биогорива (известна като „Програмата за плащания за подобрени биогорива“) се предоставят плащания на база продукция на отговарящи на условията производители на „подобрени биогорива“. Според органите в САЩ определението на „подобрени биогорива“ изрично изключва горивото, получавано от царевица, която е основната суровина за производство на биоетанол в САЩ.

         а)   Правно основание

               (96)

               Правното основание за програмата за биоенергетика за подобрени биогорива е дял IX, раздел 9005 от Закона за селскостопанската сигурност и инвестициите в селските райони от 2002 г. (Farm Security and Rural Investment Act, 2002 Farm Bill), изменен с дял IX, раздел 9001 от Закона за храните, опазването на околната среда и енергетиката от 2008 г. (Food, Conservation, and Energy Act).

         б)   Право на получаване

               (97)

               Заявителят трябва да бъде „производител на подобрени биогорива“. „Производител на подобрени биогорива“ се определя като: „физическо лице, корпорация, дружество, фондация, асоциация, трудова организация, фирма, съдружие, сдружение, акционерно дружество, група организации или организация с нестопанска цел, която произвежда и продава подобрено биогориво“. По тази програма организация, която по един или друг начин смесва подобрени биогорива за производство на смесено биогориво, не се смята за производител на подобрени биогорива.

               (98)

               В раздел 9001 от Закона за храните, опазването на околната среда и енергетиката от 2008 г. подобреното биогориво се определя като „гориво, получавано от възобновяема биомаса, различна от нишесте от царевични зърна“. Съгласно този закон подобрените биогорива включват по-специално:

                           —

                           биогориво, получавано от целулоза, хемицелулоза или лигнин;

                           —

                           биогориво, получавано от захар и нишесте (различно от етанол, получаван от нишесте от царевични зърна);

                           —

                           биогориво, получавано от отпадъчни материали, включително остатъци от култури, други растителни отпадъчни материали, животински отпадъци, хранителни отпадъци и отпадъци от растениевъдството;

                           —

                           еквивалентно на дизела гориво, получавано от възобновяема биомаса, включително растителни и животински мазнини;

                           —

                           биогаз, произвеждан чрез преработка на органична материя от възобновяема биомаса;

                           —

                           бутанол или други алкохоли, произвеждани чрез преработка на органична материя от възобновяема биомаса; и

                           —

                           други горива, получавани от целулозна биомаса.

         в)   Практическо приложение

               (99)

               От тази схема могат да се възползват производителите на биоетанол. За да имат право на плащания, производителите трябва да водят регистър за всички съответни финансови години и тримесечия. Тя трябва да включва документи за закупуване на суровина, производство на биоетанол, цена и количество на продадения биоетанол. Производителите получават преки плащания от правителството.

               (100)

               Производителите на биоетанол получават плащания по схемата, изчислени въз основа на реалното им производство, комбинирано с ръста на производството им, т.е. увеличението на производството спрямо предходната година. Ставките на плащане за реално производство се изчисляват на тримесечие за количеството реално произведено подобрено биогориво през съответното тримесечие. Плащанията за ръст на производството се извършват за количеството отговарящо на условията подобрено биогориво, произведено през определена финансова година от отговарящ на условията производител, което надвишава количеството, произведено през предходната финансова година.

               (101)

               Крайният продукт е един и същ независимо дали биоетанолът се получава от суровината, посочена в съображение 98, или от царевица, която е основната суровина за производство на биоетанол в САЩ.

         г)   Заключение

               (102)

               Установено бе, че нито едно от включените в извадката дружества не е ползвало предоставяните по тази схема субсидии. Повечето производители, ползващи се от тази схема, са производители на биодизел. Всъщност едва 15 от приблизително 155 дружества в САЩ, получили субсидии по тази схема през 2011 г., са произвеждали биоетанол.

               (103)

               Що се отнася до дружествата, невключени в извадката, при разследването беше установено, че общият размер отпуснати по тази схема субсидии за производство на биоетанол е бил незначителен в сравнение с общото производство на биоетанол през РП.

               (104)

               Поради това не се наложи допълнителна оценка на необходимостта от изравняване по тази схема.

         3.2.6.   Програма на Министерството на земеделието на САЩ за подпомагане на биорафинерии

               (105)

               Програмата за подпомагане на биорафинерии е предназначена да подкрепя разработването на нови и нововъзникващи технологии за подобрени биогорива.

         а)   Правно основание

               (106)

               Правното основание за Програмата за подпомагане на биорафинерии е дял IX, раздел 9003 от Закона за селскостопанската сигурност и инвестициите в селските райони от 2002 г. (2002 Farm Bill), изменен с дял IX, раздел 9001 от Закона за храните, опазването на околната среда и енергетиката от 2008 г.

         б)   Право на получаване

               (107)

               Програмата се управлява от подразделение на Министерството на земеделието. По нея се предлагат гаранции по заеми на отговарящи на условията заявители с цел да се подкрепят развитието и изграждането на търговски биорафинерии чрез отговаряща на условията технология или реконструкция на съществуващи съоръжения с отговаряща на условията технология. За да имат право на участие в схемата, проектите трябва да прилагат технология, пригодна за жизнеспособна търговска дейност, или да бъде доказано, че притежават технически и икономически потенциал за търговско приложение в биорафинерия, произвеждаща подобрено биогориво. В проектите трябва да се използва отговаряща на условията суровина за производството на подобрени биогорива и биопродукти. Примерите за отговарящи на условията суровини включват, но не само, възобновяема биомаса, твърда биоматерия, утайки от пречиствателни станции за отпадъчни води и странични продукти от целулозно-хартиената промишленост. За да отговаря една биорафинерия на условията, по-голямата част от продукцията ѝ трябва да се състои от подобрени биогорива.

         в)   Практическо приложение

               (108)

               Производителите на биоетанол могат да ползват тази схема, ако отговарят на критериите за право на получаване и при наличие на достатъчно държавни средства. Проектът трябва да се отличава с технически качества, а заемополучателят трябва да отговаря на определени финансови критерии, посочени в съответното законодателство. Трябва да има разумна степен на сигурност, че заемът, за който се предоставя гаранция, ще бъде върнат.

               (109)

               Одобрените кандидати получават гаранция по заем, която им позволява да си набавят необходимото финансиране от заемодател — трето лице. Максималното институционално участие (участие на федералното правителство) в отговарящ на условията проект е гаранция по заем в размер на 90 %, като заемът покрива до 80 % от допустимите разходи по финансирания проект. Останалите 20 % трябва да се осигурят от заемополучателя. Освен това максималният процент на гаранцията намалява с увеличаване на размера на заема.

         г)   Заключение

               (110)

               Разследването показа, че до момента нито едно дружество не е получило плащания от правителството на САЩ по тази схема. През РП три невключени в извадката дружества са кандидатствали за гаранция по заем във връзка с производството на целулозен биоетанол, макар че по две от заявленията за гаранция по заем няма окончателни становища. Нито едно от тези дружества не произвежда биоетанол от царевица. Разследването показа също, че до момента не е осъществено производство на биоетанол по тази схема.

               (111)

               От разследването е видно също така, че предоставянето на гаранции по заеми на бъдещи производители на целулозен биоетанол не се е отразило на производството и продажбата на биоетанол през РП.

               (112)

               Поради това в рамките на разследването не се налага допълнителна оценка на необходимостта от изравняване по тази схема.

         3.2.7.   Програма на Министерството на земеделието на САЩ за подпомагане на културите за биомаса

               (113)

               Чрез програмата на Министерството на земеделието за подпомагане на културите за биомаса („BCAP“) се подкрепя производството на суровини за подобрени биогорива от следващо поколение. По програмата се отпускат помощи на производители на отговарящи на условията култури или на собственици на материали за биомаса, отгледани върху отговарящи на условията земи. Помощите се предоставят за производство на култури и материали, които могат да се използват като изходни суровини за подобрени биогорива, но не и за производството на биогорива.

               (114)

               Според органите в САЩ произвежданият от царевица биоетанол, който съставлява почти цялото производство и износ на биоетанол на САЩ, изрично е изключен от обхвата на програмата. По мнение на властите на САЩ, предвид акцента на BCAP върху подобрените биогорива и липсата на търговско производство на такива горива, по програмата не са отпуснати помощи на търговски производители на биоетанол в Съединените щати през РП.

         a)   Правно основание

               (115)

               Правното основание за програмата на Министерството на земеделието за подпомагане на културите за биомаса е раздел 9011 от Закона за храните, опазването на околната среда и енергетиката от 2008 г. (2008 Farm Bill).

         б)   Право на получаване

               (116)

               BCAP се състои от два компонента, всеки от които — със специфични, различни критерии за право на получаване. По първия компонент — „Проектна област“ — се отпускат помощи на производители на „отговарящи на условията култури“, а по втория — „Подходящо подпомагане“ — се предоставят помощи на собственици на „отговарящи на условията материали“. Отговарящите на условията култури и материали служат като изходни суровини за подобрени биогорива, топлоенергия, електроенергия и биопродукти. Според органите в САЩ плащанията не се извършват към самите производители на биогориво и биоенергия.

               (117)

               „Отговаряща на условията култура“ се определя като всяка култура, представляваща „възобновяема биомаса“, с изключение на културите, отговарящи на условията за плащания по дял I от Закона за храните, опазването на околната среда и енергетиката от 2008 г. Наред с други култури са изключени царевицата, соргото на зърна, овесът, оризът, пшеницата, медът и захарта.

               (118)

               „Отговарящ на условията материал“ се определя като всякаква „възобновяема биомаса“, с изключение на цели зърна от култура, изключена от посочения по-горе списък на „отговарящите на условията култури“. Въпреки че зърната от изключените култури (като царевица) не спадат към „отговарящите на условията материали“, остатъците от тези култури (например целулозен материал) са „отговарящи на условията материали“.

               (119)

               По първия компонент на BCAP помощи се предоставят на производители на отговарящи на условията култури. За получаване на право на помощи отговарящата на условията култура трябва да се произвежда в географска област, определена като „проектна област“. По втория компонент на BCAP се отпускат съответните плащания за събирането, прибирането, съхранението и транспортирането на източници на възобновяема биомаса или отговарящи на условията материали.

         в)   Практическо приложение

               (120)

               Предприятията за преработка на биомаса, включително производителите на биоетанол, не получават компенсации чрез BCAP. Плащанията се получават от техните доставчици, произвеждащи отговарящи на условията култури или притежаващи отговарящ на условията материал. Органите в САЩ са посочили, че през РП програмата не е допринесла за производството на биоетанол, включително целулозен биоетанол.

               (121)

               По отношение на плащанията по BCAP през РП три обекта за биоетанол са отговаряли на критериите за изследователско-развойна дейност в областта на транспортирането и съхранението. По време на РП общо 1,7 милиона щатски долара са изплатени на 83 собственици на материали, доставяли царевица на един одобрен обект. На останалите собственици на материали не са предоставени плащания за доставка на материали до другите два отговарящи на критериите обекта за преработка на биомаса.

               (122)

               Преди РП е имало 458 обекта за преработка на биомаса, отговарящи на критериите да получават доставки на отговарящи на условията материали. Само два от тези обекти са произвеждали биоетанол.

               (123)

               По време на РП са били създадени девет проектни области. През този период културите са били в процес на регистрация или записване в BCAP. Поради това през този период не е извършено събиране на култури или прибиране на реколти.

         г)   Заключение

               (124)

               Както е обяснено по-горе, плащания по тази схема получават доставчици, които произвеждат отговарящи на условията култури или притежават отговарящ на условията материал. Няма доказателства, които да сочат, че тези помощи са достигали до производителите на биоетанол, поради което платените суми не подлежат на изравняване.

         3.2.8.   Програма на Министерството на земеделието на САЩ „Енергия за Америка от селските райони“

               (125)

               По програмата на Министерството на земеделието „Енергия за Америка от селските райони“ („REAP“) се предоставят гаранции по заеми и безвъзмездни помощи на малки предприятия от селски райони и селскостопански производители с цел закупуване на системи за енергия от възобновяеми източници и въвеждане на подобрения на енергийната ефективност. Отпускат се също безвъзмездни помощи за проучвания за осъществимост на системи за енергия от възобновяеми източници и енергийни одити, както и подпомагане за разработване на технологии за енергия от възобновяеми източници за селскостопански производители и малки предприятия от селски райони. Според органите в САЩ програмата подкрепя широк кръг селскостопански производители и малки предприятия в усилията им за намаляване на енергопотреблението; чрез нея не се подкрепя производството на конкретна стока и тя не е насочена към определено предприятие или група предприятия.

               (126)

               Програмата REAP се състои от три компонента:

                           —

                           В рамките на системата за енергия от възобновяеми източници (Renewable Energy System, RES) и програмата за гаранции по заеми и безвъзмездна помощ за подобряване на енергийната ефективност (Energy Efficiency Improvement, EEI) се предоставят гаранции по заеми и/или безвъзмездни помощи на селскостопански производители и малки предприятия от селски райони с цел покупка, монтаж и изграждане на системи за енергия от възобновяеми източници и въвеждане на подобрения на енергийната ефективност;

                           —

                           По програмата за безвъзмездна помощ за енергиен одит и подпомагане за разработване на технологии за енергия от възобновяеми източници (Energy Audit and Renewable Energy Development Assistance Grant Program) се предоставя безвъзмездна помощ на организации, съдействащи на селскостопански производители и малки предприятия в селски райони чрез извършване на енергийни одити и предоставяне на информация относно подпомагането за разработване на технологии за енергия от възобновяеми източници;

                           —

                           Чрез програмата за безвъзмездна помощ за проучвания за осъществимост (Feasibility Studies Grant Program) се предоставя безвъзмездна помощ на кандидати, от които се изисква проучване за осъществимост — задължителна част от процеса на кандидатстване по много от енергийните програми на правителството.

               (127)

               Чрез тези три компонента REAP може да се използва за следните видове проекти: системи за енергия от възобновяеми източници, подобрения на енергийната ефективност, енергийни одити, подпомагане за разработване на технологии за енергия от възобновяеми източници и проучвания за осъществимост.

         а)   Правно основание

               (128)

               Правното основание за програмата на Министерството на земеделието „Енергия за Америка от селските райони“ е дял IX, раздел 9006 от Закона за селскостопанската сигурност и инвестициите в селските райони от 2002 г. (2002 Farm Bill), както и дял IX, раздел 9007 от същия закон, изменен с дял IX, раздел 9001 от Закона за храните, опазването на околната среда и енергетиката от 2008 г. (2008 г. Farm Bill).

         б)   Право на получаване

               (129)

               Критериите за право на получаване се различават според вида на проекта, както е посочено в съображение 127, а по отношение на проекти за системи за енергия от възобновяеми източници и подобрения на енергийната ефективност — според това дали се иска безвъзмездна помощ, или гаранция по заем.

         в)   Практическо приложение

               (130)

               При разследването беше установено, че от влизането в сила на Закона за селскостопанската сигурност и инвестициите в селските райони от 2008 г., за периода от 1 октомври 2008 г. до 30 септември 2011 г. (разследвания период) по REAP са одобрени над 5 960 проекта. Според органите в САЩ повечето от тях не са свързани с никакви биогорива. Тези проекти включват, но не само, фотоволтаични, ветрогенераторни проекти и проекти за енергийна ефективност.

               (131)

               По време на РП помощи по програми на REAP са получили само двама производители на биоетанол, като и в двата случая става въпрос за безвъзмездна помощ за проучване за осъществимост. Преди РП едно дружество е получило безвъзмездна помощ за системи за енергия от възобновяеми източници за проект, свързан с производство на биоетанол от захар и отпадъци на алкохолна основа.

         г)   Заключение

               (132)

               Тази схема се смята за субсидия по смисъла на член 3, параграф 1, буква a), точка i) от основния регламент, тъй като осигурява финансово участие от правителството на САЩ под формата на безвъзмездна помощ. Субсидията облагодетелства дружествата, които я получават.

               (133)

               Следва обаче да се отбележи, че никоя от тези безвъзмездни помощи не изглежда специфична за производството на някаква стока, включително биоетанол, което означава, че те не могат да се приемат за подлежащи на изравняване съгласно член 4 от основния регламент.

         3.2.9.   Безвъзмездни помощи от Министерството на енергетиката за проекти за биорафинерии

               (134)

               Съответното законодателство разрешава финансирането на „демонстрационни проекти за интегрирани биорафинерии“ с цел да се демонстрира: търговското приложение на интегрирани биорафинерии с акцент върху лигноцелулозна суровина; търговското приложение на технологии за употреба на биомаса с различни предназначения, включително течни горива за транспорта, биохимикали с висока стойност, заместители на нефтени суровини и продукти и енергия под формата на електричество или полезна топлина; както и събиране и преработка на различни суровини за биомаса.

         а)   Правно основание

               (135)

               Правното основание за безвъзмездните помощи от Министерството на енергетиката за проекти за биорафинерии са раздели 931 — 932 от Закона за енергийната политика от 2005 г.

         б)   Право на получаване

               (136)

               Правото на получаване се определя в обявлението за възможност за финансиране (ОВФ) за всеки проект, публикувано от съответните органи на Министерството на енергетиката. По отношение на обявленията, свързани с биоетанол, получателите трябва да използват целулозна биомаса и да произвеждат биогориво; конкретната отговаряща на условията биомаса и биогориво(а) се посочват във всяко ОВФ.

         в)   Практическо приложение

               (137)

               Схемата се осъществява чрез редица годишни конкурси или ОВФ, с които се разпределят целеви средства. В конкурсите могат да участват отговарящи на условията кандидати от бранша, академичните среди и национални лаборатории. Отговарящите на условията кандидати представят предложения, които се оценяват по критериите, изложени в ОВФ. При отпускане на безвъзмездна помощ съответните органи на Министерството на енергетиката следят изпълнението от страна на получателя по отношение на обхвата, графика и разходите през периода, за който се предоставя безвъзмездната помощ. Плащанията се извършват чрез възстановяване на направените от получателя разходи за изпълнението на проекта.

               (138)

               По тази програма няма договорености за финансова помощ, чрез която се подпомага разработването на технологии за производство на биоетанол от царевица. Подпомагането е насочено единствено към целулозни подобрени биогорива.

               (139)

               Получателите трябва да използват целулозна биомаса и да произвеждат биогориво; конкретната отговаряща на условията биомаса и биогориво(а) се посочват във всяко ОВФ.

               (140)

               През РП по тази схема са финансирани пет мащабни проекта за биоетанол. Едно от включените в извадката дружества е получавало помощи от тази схема през РП.

         г)   Заключение

               (141)

               Тази схема се смята за субсидия по смисъла на член 3, параграф 1, буква a), точка i) от основния регламент, тъй като осигурява финансово участие от правителството на САЩ под формата на безвъзмездни помощи. Субсидията облагодетелства дружествата, които я получават.

               (142)

               Разследването обаче установи, че през РП на пазара не е имало търговско предлагане на целулозен биоетанол. Предвид конкретните обстоятелства в настоящия случай, т.е. факта, че схемата е насочена например към целулозни биогорива, както и липсата на производство с търговска цел на целулозен биоетанол, се приема, че през РП тази схема не е облагодетелствала търговски производители на биоетанол в САЩ и следователно не се е отразила на износа на биоетанол за ЕС по време на РП.

               (143)

               Отбелязва се също така, че по отношение на оборота от разглеждания продукт, реализиран от включените в извадката дружества, размерът на предоставените по тази схема субсидии е бил незначителен.

         3.2.10.   Заключение относно федералните схеми

               (144)

               Установено бе, че през РП правителството на САЩ е предоставяло кредит в размер на 0,45 USD за всеки галон етанол, използван за производството на горивни смеси със съдържание на алкохол. Това означава, че предприятията, извършващи смесването на биоетанол, са се ползвали с намалена данъчна ставка в момента на продажба или са получавали пряко плащане, което е компенсирало част от обичайното им акцизно задължение върху бензиновото гориво. Данъчният кредит за смеси е използван в по-малка степен като компенсация за задължението за данък върху дохода. Това представлява финансово участие под формата на нереализирани приходи на правителството, което облагодетелства получателите под формата на намалено данъчно задължение. Обхватът на схемата е ограничен до дружествата от биоетаноловата промишленост, т.е. до предприятията, смесващи биоетанол, и следователно подлежи на изравняване.

               (145)

               Разследването установи обаче, че основната схема за субсидиране, а именно данъчният кредит за смеси с биоетанол, е приключила в края на 2011 г. и не е била възобновена.

               (146)

               След разгласяване на основните факти и съображения, въз основа на които Комисията е взела решение да продължи разследването, без да налага временни мерки, една заинтересована страна заяви, че с различни данъчни формуляри получателите все още имат възможност да кандидатстват за тази субсидия след 31 декември 2011 г.

               (147)

               В отговор на това твърдение се отбелязва, че при разследването беше установено, че данъчен кредит за смеси с биоетанол е бил искан най-вече под формата на данъчен кредит за акциза от смесващи предприятия в момента на смесването на биоетанол с бензин с цел да се намали акцизното задължение на заявителя. Данъчният кредит за смеси с биоетанол е използван само в ограничена степен като компенсация за задължението за данък върху доходите на заявителя. Естествено, от момента на смесването до момента, когато кредитът се изплаща на заявителя, минава известно време. Размерът на предоставения през РП данъчен кредит за смеси е свързан също така със смесване, извършено преди РП. Следователно, освен ако действието на схемата не бъде възобновено със задна дата, към момента на вземането на решение дали да бъдат наложени окончателни мерки през 2012 г., или не, всякакви заявления за данъчен кредит за смеси биха били незначителни. Поради това няма основания да се твърди, че субсидията е продължила.

               (148)

               Според същата заинтересована страна от разпоредбите на член 15, параграф 1, четвърта алинея е видно, че дадена субсидия не следва да се смята за „оттеглена“ до момента, до който защитаващата се страна представи убедителни доказателства, че вече не могат да се правят плащания по никаква схема за субсидиране, която води до полза за производителите/износителите на разглеждания продукт. При разследването обаче беше установено, че единствената схема за субсидиране, по която са предоставяни потенциално подлежащи на изравняване субсидии през РП, е данъчният кредит за смеси с биоетанол и действието на тази схема е прекратено. Другите обхванати от разследването схеми, по които са предоставяни преки помощи на биоетаналовата промишленост, са незначителни. Ето защо това твърдение се отхвърля.

               (149)

               Същата заинтересована страна изтъкна също така довода, че описаният в съображения 79 — 85 данъчен кредит върху дохода на производителите на целулозен биоетанол е схема, целяща да замести данъчния кредит за смеси като начин за субсидиране на разглеждания продукт. В отговор на това твърдение се отбелязва, че макар че подкрепата за биоетанол от първо поколение в повечето случаи е преустановена, схемите за биогорива от второ поколение се увеличават. Производството на биогорива от второ поколение обаче е незначително и по тази причина на този етап предоставените субсидии са много малки. Следва да се поясни, че поради простата причина, че вече съществува, данъчният кредит върху дохода на производителите на целулозен биоетанол не е схема, заместваща схемата за данъчен кредит за смеси. Освен това, както сочи самото наименование на схемата, данъчният кредит върху дохода на производителите на целулозен биоетанол осигурява стимул за производителите на целулозен биоетанол. Данъчният кредит за горивни смеси осигурява стимул за смесващите предприятия. Разследването показа, че в повечето случаи лицето, което иска данъчен кредит за смеси, е било смесващо предприятие/търговец с акцизни задължения, например нефтохимическо предприятие. С други думи, основната част от заявленията за данъчен кредит за смеси през РП не са подадени от производители на биоетанол. Поради това не може да се твърди, че данъчният кредит върху дохода на производителите на целулозен биоетанол замества данъчния кредит за смеси. По тази причина това твърдение се отхвърля.

               (150)

               На последно място, заинтересованата страна представи довода, че помощите могат да се ползват и след края на схемата за данъчен кредит за смеси, тъй като дружествата продължават да използват дълготрайните активи, за които е платена субсидията. Посочено беше, че при периодични субсидии, свързани с придобиването на дълготрайни активи, начислените помощи от предходни години по време на амортизационния период следва да се отчитат при изчисляването на помощта. Преди всичко следва да се отбележи, че субсидията не е свързана с придобиването на дълготрайни активи. Данъчният кредит за смеси е повтаряща се субсидия в смисъл, че се предоставя периодично и се приема, че помощите се начисляват през годината, през която са били предоставени. Освен това, както беше посочено по-горе, през РП много малка част от заявителите са били производители на биоетанол. Поради това твърдението се отхвърля.

               (151)

               Предоставените от органите в САЩ статистически данни като цяло сочат много ограничено ползване на данъчния кредит върху дохода на малки производители, за разлика от исканията за данъчен кредит за смеси. Съпоставката на общия заявен размер по тази схема с общото производство на биоетанол показва незначително цялостно субсидиране през РП.

               (152)

               През РП не са били подадени искания за данъчен кредит върху дохода на производители на целулозен биоетанол, което съвпада с липсата на търговско производство на целулозен биоетанол до края на РП.

               (153)

               При разследването беше установено, че програмата за биоенергетика на Министерството на земеделието на САЩ е приключила през 2006 г. и не е възобновена. Що се отнася до програмите на същото министерство за биоенергетика за подобрени биогорива, за подпомагане на биорафинерии, за подпомагане на културите за биомаса, програмата „Енергия за Америка от селските райони“, както и безвъзмездните помощи от Министерството на енергетиката за проекти за биорафинерии, разследването показа, че доколкото по тези шест схеми е била предоставена помощ за производство на биоетанол през РП, размерът на субсидиите е бил незначителен.

         3.3.   ЩАТСКИ СХЕМИ
   3.3.1.   Въведение

               (154)

               При разследването беше установено, че три от щатските схеми, а именно безвъзмездните помощи за инфраструктура за гориво E85, отпускани от щата Илинойс, безвъзмездните помощи за инфраструктура за биогорива, отпускани от щата Айова, и безвъзмездните помощи за инфраструктура за зареждане с гориво E85, отпускани от щата Минесота, не се прилагат за производители на биоетанол. По тези схеми на обектите за продажба на горива на дребно се предоставя подпомагане за монтаж на горивни помпи с възможност за зареждане на гориво с високо съдържание на етанол и обхватът им е ограничен до търговци с биоетанол на дребно. Следователно производителите на биоетанол не получават помощи по тези схеми. В това отношение се обръща внимание, че нито едно от включените в извадката дружества не е получавало нито пряко, нито косвено помощ от тези схеми.

               (155)

               Освен това органите в САЩ поясниха, че в щата Минесота няма схема за данъчни кредити за инвестициите, свързани с целулозен етанол, както се твърди от жалбоподателя. Разяснено бе, че в началото на 2010 г. в щата Минесота е въведен закон, наречен „Данъчен кредит за инвестиции в малки предприятия“ (Small Business Investment Tax Credit) и известен с наименованието „Данъчен кредит за инвестиции от неформални индивидуални инвеститори (бизнес ангели)“ (Angel Investment Tax Credit). Обратно на твърденията в жалбата, данъчен кредит за инвестиции от бизнес ангели се предоставя не на предприятията, а на инвеститорите, правещи капиталовложения в малки предприятия.

         3.3.2.   Безвъзмездни помощи на щата Илинойс за производствени съоръжения за биогорива

               (156)

               Според органите в САЩ тази схема не се е прилагала през РП, не е получавала финансиране от юли 2007 г. и не работи от 2008 г., когато средствата по нея са изчерпани. През времето, през което се е прилагала схемата, по нея са одобрявани безвъзмездни помощи за изграждане на нови производствени съоръжения за възобновяеми горива или за разширяване на съществуващи съоръжения.

               (157)

               През 2008 г., когато схемата все още е действала, са предоставени безвъзмездни помощи за два проекта и две невключени в извадката дружества от Илинойс са получили безвъзмездна помощ. Схемата обаче вече не се прилага и нито едно от включените в извадката дружества не е ползвало помощи по тази схема през РП.

         3.3.3.   Програма на щата Айова за револвиращи кредити за алтернативна енергия

               (158)

               Програмата за револвиращи кредити за алтернативна енергия (Alternate Energy Revolving Loan Program, AERLP) е утвърдена с раздел 476.46 от Сборника на законите на Айова от 1997 г. със съответните му изменения. Съгласно този сборник Центърът по енергетика на Айова (Iowa Energy Center) въвежда и управлява програма за револвиращи кредити за алтернативна енергия, и създава към кабинета на министъра на финансите на щата фонд за револвиращи кредити за алтернативна енергия, който се управлява от Центъра по енергетика.

               (159)

               Средствата от фонда за AERLP могат да се използват за предоставяне на заеми за изграждането на производствени съоръжения за алтернативна енергия или малки ВЕЦ съгласно определението в раздел 476.46 от Сборника на законите на Айова от 1997 г. със съответните му изменения.

               (160)

               Според органите в Съединените щати през 2008, 2009 и 2010 г., както и през РП, обекти за производство на биоетанол не са получавали заеми по AERLP. Нито едно от включените в извадката дружества не е получило помощи по тази схема. По тези причини е взето решение повече да не се разследва тази схема в рамките на настоящата процедура.

         3.3.4.   Данъчен кредит на Небраска за производството на етанол

               (161)

               Понастоящем данъчната ставка на щата Небраска за автомобилни горива е 0,267 USD на галон за всичкия продаван в щата бензин, газохол, дизелово гориво, биоетанол и газове под налягане. Действащата през РП схема за насърчаване на производството на етанол предвижда данъчен кредит от 0,18 USD на галон за отговарящите на критериите обекти за производство на етанол, които са били в експлоатация към 30 юни 2004 г. или преди тази дата.

               (162)

               Крайният срок за кандидатстване по тази схема е бил 16 април 2004 г. За да отговарят на критериите, производствените съоръжения е трябвало да са разположени в щата Небраска и: i) да не са имали производство към 1 септември 2001 г. или преди тази дата или ii) да не са ползвали данъчни кредити преди l юни 1999 г. Образуването, дестилирането и дехидратацията трябва да стават изцяло в отговарящия на критериите обект.

               (163)

               Нито едно от включените в извадката дружества не е ползвало предоставяните по тази схема помощи. Във всеки случай е видно, че размерът на субсидията е незначителен спрямо общото производство на биоетанол в САЩ.

         3.3.5.   Схема на Южна Дакота за насърчаване на производството на етанол

               (164)

               Щатът Южна Дакота управлява програма за плащания към производители на биоетанол, по която отговарящите на условията обекти за производство на биоетанол ползват финансова помощ в размер 0,20 USD на галон произведен биоетанол до максимален възможен размер от един милион щатски долара годишно на обект.

               (165)

               Етиловият алкохол трябва да бъде дестилиран и произведен изцяло в Южна Дакота, да е с чистота 99 %, да е дестилиран от зърната на житни растения и да е денатуриран. Плащания за производство на етанол могат да се ползват единствено за отговарящ на критериите етилов алкохол, произвеждан от обекти, започнали производствена дейност до 31 декември 2006 г. включително.

               (166)

               Всеки отговарящ на условията обект може да получава плащания в максимален размер 83 333 USD месечно за насърчаване на производството. При недостиг на средства за месечното плащане в размер 83 333 USD за всички обекти за производство на биоетанол всеки от тях получава пропорционален дял от разполагаемите средства въз основа на броя галони произведен от него етилов алкохол през съответния месец спрямо всички галони отговарящ на критериите етилов алкохол, произведен във всички отговарящи на критериите обекти. Всеки отговарящ на условията обект може да получи плащания за производство в максимален размер един милион щатски долара годишно, а общо за всички години участие в схемата — най-много 9 682 000 USD. По тази причина се смята, че субсидиите са предоставяни периодично, през всяка отделна година.

               (167)

               При разследването беше установено, че две от включените в извадката дружества са получили помощи по тази схема през РП. Размерът на субсидията и за двете дружества беше изчислен въз основа на размера на получените плащания през РП. След това размерът на субсидията беше разделен върху общия размер на реализираните от съответното дружество продажби на биоетанол през РП като подходящ знаменател.

               (168)

               Това изчисление показа, че размерът на субсидията и за двете дружества е незначителен.

         3.3.6.   Заключение относно щатските схеми

               (169)

               При разследването беше установено, че по две от щатските схеми в САЩ, посочени от жалбоподателя, а именно данъчния кредит на Небраска за производството на етанол и схемата на Южна Дакота за насърчаване на производството на етанол, са предоставяни субсидии за производство на биоетанол, които представляват финансово участие, чрез което е реализирана полза за производителите в тези щати. Макар да е явно, че схемите са специфични за територията на въпросните щати, размерът на субсидиите е незначителен спрямо общото производство на биоетанол в САЩ. Що се отнася до субсидиите, получени от включените в извадката дружества, също се прави заключението, че размерът на субсидирането е бил незначителен.

         3.4.   РАЗМЕР НА ПОДЛЕЖАЩИТЕ НА ИЗРАВНЯВАНЕ СУБСИДИИ ПРЕЗ РП

               (170)

               При разследването беше установено, че с изключение на схемата, посочена в съображение 171, всички обхванати от разследването схеми са незначителни и не подлежат на изравняване през РП.

               (171)

               Както се посочва в съображения 53 — 71, разследването показа, че правителството на САЩ предоставя данъчен кредит за смеси в размер 0,45 USD за всеки галон биоетанол, използван за производството на горивни смеси със съдържание на алкохол, чрез което е реализирана полза за предприятията, извършващи смесване на етанол.

               (172)

               Субсидията се отпуска на единица, т.е. в зависимост от количествата използван биоетанол. Ползата се отнася и за внесения продукт в Съюза.

               (173)

               Размерът на подлежащите на изравняване субсидии в съответствие с разпоредбите на основния регламент е 0,45 USD на галон.

               (174)

               Обръща се внимание, че размерът на субсидирането зависи от съдържанието на биоетанол в сместа, изразено като тегловен процент.

               (175)

               Смята се, че размерът на субсидията е 0,45 USD на галон на национално равнище, тъй като за всичкия произведен в САЩ биоетанол, включително изнасяния за Съюза, в крайна сметка е ползван данъчен кредит за смеси с биоетанол. Поради това не е необходимо да се разграничават стопанските субекти, особено с оглед на това, че субсидията рядко се отпуска на производители на биоетанол, а предимно — на търговци/субекти, които смесват биоетанол.

               (176)

               След разгласяване на основните факти и съображения, въз основа на които Комисията е взела решение да продължи разследването, без да налага временни мерки, няколко заинтересовани страни настояха, че при всяко положение следва да се определят индивидуални маржове на субсидията за включените в извадката производители, а в случай че те не са ползвали данъчен кредит за смеси с биоетанол, следва да им се определи нулев марж на субсидията.

               (177)

               В съответствие с член 15 от основния регламент в регламента за налагане на митото се определя митото за всеки отделен доставчик или за засегната държава доставчик. В този случай е установено, че предвид структурата на биоетаноловия отрасъл и начина на отпускане на субсидиите, по-специално данъчния кредит за смеси с биоетанол, индивидуалните маржове на субсидията не биха били представителни и не биха отразили реалното положение на пазара на биоетанол, по-специално по отношение на износа.

               (178)

               От Споразумението на Световната търговска организация за субсидиите и изравнителните мерки и член VI:3 от Общото споразумение за митата и търговията (ГАТТ) е видно, че целта на мерките е да се компенсират последиците от субсидирания внос.

               (179)

               В настоящия случай установените в хода на разследването доказателства сочат, че цялото изнесено количество биоетанол от САЩ е било субсидирано с максимален размер на субсидията 0,45 USD на галон през РП. Следва да се отбележи, че на определен етап в хода на разследването стана ясно, че никоя извадка не е представителна, по-специално поради естеството на субсидирането в настоящия случай. Освен това включените в извадката производители не са изнасяли разглеждания продукт за Съюза.

               (180)

               В действителност право на данъчен кредит дава самото смесване независимо дали смесващото предприятие е производител или износител. В настоящия случай беше установено, че данъчен кредит за смеси с биоетанол е бил искан предимно от износители.

               (181)

               Изтъкнато бе също така, че ако не бъдат определени индивидуални маржове на субсидията за включените в извадката дружества, Комисията следва да осигури междинен анализ относно начина, по който данъчният кредит за смеси с биоетанол може да се прилага автоматично и да носи полза на производителите. Искането за междинен анализ се явява неоснователно. Субсидията се изплаща само веднъж и продуктът не се променя. Това, което се субсидира, е изнасяният за ЕС продукт, т.е. биоетанолът. Поради това такъв анализ не е необходим.

         3.5.   РАЗВИТИЕ СЛЕД РП

               (182)

               Заинтересованите страни изтъкнаха, че основната схема за субсидиране — данъчният кредит за смеси — по която са предоставяни подлежащи на изравняване субсидии на получатели в САЩ през РП, е приключила в края на 2011 г. и не е възобновена. Те отбелязаха, че член 15 от основния регламент предвижда да не се налагат мерки, ако субсидията или субсидиите бъдат оттеглени или вече не водят до полза за съответните износители.

               (183)

               С оглед на това, че основната схема за субсидиране, установена през РП, понастоящем е преустановена, както и обстоятелството, че няма данни за предстоящото ѝ възобновяване, тези страни са на мнение, че налагането на окончателни изравнителни мерки не би било обосновано. Те изтъкнаха също, че налагането на окончателни мерки при всички случаи би надхвърлило необходимото за противодействие на последиците от субсидирането към момента на налагането на тези мерки.

               (184)

               Разследването установи, че предоставеният през РП данъчен кредит за смеси с биоетанол е бил оттеглен в края на 2011 г. Тъй като това събитие е настъпило след РП, Комисията неколкократно установи връзка с органите в САЩ, за да получи допълнителна информация относно окончателното прекратяване на основната схема за субсидиране.

               (185)

               Информацията, събрана по време на разследването на място при органите в САЩ, както и дадените от тях допълнителни разяснения сочат, че определени суми са били изплатени на получатели в САЩ непосредствено след края на РП, а именно през финансовата 2012 година в САЩ, която е започнала на 1 октомври 2011 г. и е приключила на 30 септември 2012 г. Въпреки че тези суми все пак биха довели до продължаване на субсидирането над прага de minimis през първото тримесечие на финансовата 2012 година, изплатените след този период суми, по-специално в края на 2012 г., биха били незначителни с оглед на прекратяването на основната схема за субсидиране през декември 2011 г. Към момента няма сведения за възобновяване на данъчния кредит за смеси и обикновено за възобновяването на тази схема би било необходимо приемането на съответен акт от Конгреса на Съединените американски щати.

         4.   РЕГИСТРАЦИЯ НА ВНОСА ОТ ЗАСЕГНАТАТА ДЪРЖАВА

               (186)

               Жалбоподателят неколкократно е искал регистрация на вноса на биоетанол с произход от САЩ с оглед на събирането на мита с обратна сила. Искането е съдържало достатъчно доказателства, обосноваващи въвеждането на регистрация, в съответствие с член 24, параграф 5 от основния регламент.

               (187)

               Въпреки направеното от Комисията временно заключение, че действащата през РП основна схема за субсидиране е прекратена, доколкото чрез нея вече не се реализират ползи към момента, в който биха били наложени временни мерки, Комисията прецени, че са налице доказателства, че е възможно Съединените щати да възобновят тази схема на субсидиране. Поради това, с цел защита на правата на Европейския съюз при тези особени обстоятелства, Комисията реши да въведе регистрация на вноса на разглеждания продукт в съответствие с член 24, параграф 5 от основния регламент, за да могат впоследствие по отношение на този внос да бъдат наложени мерки с обратна сила от датата на регистрацията. На 24 август 2012 г. бе публикуван регламент (ЕС) № 771/2012 на Комисията за това (9).

         5.   ПРЕКРАТЯВАНЕ НА АНТИСУБСИДИЙНАТА ПРОЦЕДУРА И НА РЕГИСТРАЦИЯТА

               (188)

               При разследването беше установено, че, с изключение на основната схема за субсидиране, а именно данъчния кредит за смеси, описан в съображения 53 — 71, размерът на получените субсидии по всички други схеми за субсидиране, обхванати от разследването, е незначителен и не подлежи на изравняване през РП.

               (189)

               Както се посочва в съображения 182 — 185, разследването установи, че основната схема за субсидиране, а именно данъчният кредит за смеси, е приключила в края на 2011 г. и не е била възобновена. От наличната информация е напълно ясно, че основната схема за субсидиране е била прекратена. Към момента няма сведения за възобновяване на данъчния кредит за смеси и обикновено за възобновяването на тази схема би било необходимо приемането на съответен акт от Конгреса на Съединените американски щати.

               (190)

               Съгласно член 15 от основния регламент не се налагат мерки, ако субсидията или субсидиите бъдат оттеглени или бъде доказано, че субсидиите вече не реализират полза за съответните износители.

               (191)

               Следва да се отбележи също така, че съгласно член 14, параграф 3 от основния регламент процедурата се прекратява незабавно, когато е констатирано, че размерът на подлежащите на изравняване субсидии е de minimis, а именно под 2 % ad valorem.

               (192)

               С оглед на това, че установената през РП основна схема за субсидиране е била оттеглена, както и на обстоятелството, че през РП размерът на получените субсидии по всички други схеми за субсидиране, обхванати от разследването, е под прага de minimis по смисъла на член 14, параграф 3 от основния регламент, се приема, че налагането на окончателни мерки е необосновано.

               (193)

               С оглед на гореизложеното се приема, че настоящото антисубсидийно разследване следва да се прекрати.

               (194)

               С оглед на прекратяването на разследването регистрацията на вноса следва да се прекрати.

               (195)

               Всички заинтересовани страни бяха информирани за съществените факти и съображения, на които се основаваше намерението за прекратяване на процедурата. На страните бе даден срок, в който могат да направят бележки след това разгласяване.

               (196)

               С оглед на гореизложеното Комисията заключава, че антисубсидийната процедура относно вноса в Съюза на биоетанол с произход от Съединените американски щати следва да бъде прекратена, без да бъдат наложени антисубсидийни мерки, и че регистрацията на вноса също така следва да бъде прекратена.

         6.   КОНСУЛТАТИВЕН КОМИТЕТ

               (197)

               В консултативния комитет бяха повдигнати възражения относно прекратяването на настоящата антисубсидийна процедура. В съответствие с член 14 от Регламент (ЕО) 597/2009 впоследствие разследването се счита за прекратено, ако Съветът, като действа с квалифицирано мнозинство, не е взел друго решение в рамките на един месец. Тогава настоящото решение ще бъде публикувано в Официален вестник на Европейския съюз,

         ПРИЕ НАСТОЯЩОТО РЕШЕНИЕ:
   Член 1
   Антисубсидийната процедура срещу вноса на биоетанол, понякога наричан „етанол гориво“, т.е. етилов алкохол, произвеждан от селскостопански продукти (изброени в приложение I към Договора за функционирането на Европейския съюз), денатуриран или неденатуриран, с изключение на продуктите със съдържание на вода над 0,3 % (m/m), измерено в съответствие със стандарт EN 15376, както и етилов алкохол, произвеждан от селскостопански продукти (изброени в приложение I към Договора за функционирането на Европейския съюз), съдържащ се в смеси с бензин със съдържание на етилов алкохол над 10 % (v/v), класиран понастоящем в кодове по КН ex 2207 10 00, ex 2207 20 00, ex 2208 90 99, ex 2710 12 11, ex 2710 12 15, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 51, ex 2710 12 59, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 и ex 3824 90 97 и с произход от Съединените американски щати, се прекратява.
   Член 2
   На митническите органи се възлага да преустановят регистрацията на вноса, прилагана в съответствие с член 1 от Регламент (ЕС) № 771/2012. Върху регистрирания внос не се събира изравнително мито.
   Член 3
   Регламент (ЕС) № 771/2012 се отменя.
   Член 4
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 20 декември 2012 година.

            За Комисията

            Председател

         José Manuel BARROSO

      (1)  ОВ L 188, 18.7.2009 г., стр. 93.

      (2)  ОВ C 345, 25.11.2011 г., стр. 13.

      (3)  ОВ C 345, 25.11.2011 г., стр. 7.

      (4)  ОВ L 229, 24.8.2012, стр. 20.

      (5)  Вж. Данъчен кодекс на САЩ (IRC) — раздел 40(b)(4), точка E.

      (6)  Вж. www.ethanol.org — RFS (Стандарт за възобновяеми горива) съгласно Закона за енергийната независимост и сигурност от 2007 г.

      (7)  При разследването беше установено, че за да се използва кредитът за смес със съдържание на алкохол, определен в раздел 40(b)(3) от IRC, в САЩ е достатъчно чистият биоетанол да се смеси с едва 0,1 % бензин.

      (8)  Например а) информацията, публикувана в интернет от Американската коалиция за етанол (АСЕ); б) Закона за енергийната политика от 2005 г. (Energy Policy Act, EPA) и по-специално P.L. 110-58; в) Закона за енергийната независимост и сигурност от 2007 г. (P.L. 110-140, H.R.6), с който стандартът за възобновяемите горива (Renewable Fuels Standard, RFS) се изменя и повишава с изискването през 2008 г. да се използват 9 милиарда галона възобновяеми горива, а през 2011 г. — 13,9 милиарда галона; г) информационни справки, издадени от Министерството на енергетиката на САЩ по програмата „Чисти градове“ (Clean Cities) и др.

      (9)  ОВ L 229, 24.8.2012 г., стр. 20.